Ανατροπή και παραμονή στην κορυφή για τον Ολυμπιακό.



Οι Πειραιώτες επικράτησαν 2-1 του Άρη στο «Κλ. Βικελίδης», φέρνοντας τούμπα το ματς, με τους γηπεδούχους να σκοράρουν νωρίς με κεφαλιά του Ντιγκινί (7’) έπειτα από φάουλ του Ματίγια και τους φιλοξενούμενους κάνουν δις τη ζημιά με τον ίδιο τρόπο.



Ο Μασούρας ισοφάρισε με κεφαλιά στο 33ο λεπτό, έπειτα από σέντρα του Τσιμίκα και ο Ελ Αραμπί σκόραρε στο 38’ επίσης με κεφαλιά, σε μια οριακή φάση. Φαίνεται να είναι στην ίδια ευθεία, ενώ εκτεθειμένοι είναι Γκιγέρμε και Αβραάμ Παπαδόπουλος που πηδάνε, αλλά δεν κάνουν κεφαλιά. Έστειλε την μπάλα στα δίχτυα στο 43’ ο Σουντανί έπειτα από ωραία κίνηση, αλλά το τέρμα -ορθώς- δεν μέτρησε, καθώς έχει κάνει χέρι.



Για άλλη μια φορά ο Ολυμπιακός και έκανε ζημιά μέσω των στημένων φάσεων και έδειξε ευάλωτος αμυντικά στο ίδιο κομμάτι.



Μόνοι πρώτοι με 16 βαθμούς παρέμειναν οι «ερυθρόλευκοι», με την Ξάνθη να ακολουθεί με 15, τον ΠΑΟΚ με 14, τον ΟΦΗ με 13 και την ΑΕΚ με 11.



Αναγκαστική αλλαγή έγινε ο Τσιμίκας στο 57’, ενώ το ίδιο φαίνεται να ισχύει και για τον Ποντένσε, που βγήκε δευτερόλεπτα μετά το 1-2.



Πώς ξεκίνησαν

Με την αναμενόμενη -σε γενικές γραμμές- παρατάχθηκε ο Ολυμπιακός. Ο Παπαδόπουλος πήρε τη θέση του Μεριά και ο Ελ Αραμπί του Γκερέρο. Σα, Τσιμίκας, Σεμέδο, Αβραάμ και Ομάρ ήταν η τετράδα στην άμυνα. Γκιγέρμε - Μπουχαλάκης ήταν το δίδυμο στον άξονα με τον Βαλμπουενά να είναι μπροστά τους, ο Ποντένσε δεξιά, ο Μασούρας αριστερά και ο Ελ Αραμπί στην κορυφή.







Με 4-2-3-1 παρατάχθηκε και ο Άρης, με τον Απόστολο Τερζή να μην επιφυλάσσει κάποια έκπληξη, αφού ξεκίνησε τους Έμαν, Κόρχουτ, Βέλεθ, Ροζ, Σούντγκρεν, Σάσα, Ματίγια Φετφατζίδης, Γκάμα, Ντιγκινί, Ιντέγε







Το ματς

Χορταστικό ήταν το πρώτο ημίχρονο, που είχε σχεδόν… απ’ όλα. Τρία γκολ, άλλο ένα που δεν μέτρησε, καλό ρυθμό και ανατροπή. Ο Ολυμπιακός μπήκε καλύτερα στην αναμέτρηση, ήταν πιο επιθετικός στο ξεκίνημα, είχε την κατοχή και στα πρώτα λεπτά, ανάγκασε τους γηπεδούχους να μείνουν πίσω παρά την ώθηση που έπαιρναν από τον κόσμο. Ωστόσο, συνήθως σημασία έχει η ουσία, την οποία είχε ο Άρης. Ο Ματίγια βρήκε ωραία τον Ντιγκινί σε στημένο λίγο έξω από την περιοχή και ο Γάλλος (7’) με ωραία κεφαλιά έστειλε την μπάλα στο δεξί «παραθυράκι» του Σα, στο δοκάρι και μέσα για το 1-0. Αυτή η εξέλιξη «πάγωσε» αρκετά τον Ολυμπιακό σε πρώτη φάση και έδωσε ώθηση στον Άρη, που είχε μπει κάπως διστακτικά στην αναμέτρηση και παράλληλα έκανε πιο «ζεστή» την ατμόσφαιρα στο «Κλ. Βικελίδης».







Οι Πειραιώτες βρήκαν σταδιακά τον δρόμο τους, παίζοντας αρκετά από τα «φτερά» (με τον Τσιμίκα να βγάζει αρκετές σέντρες), αφού ακόμα και ο Βαλμπουενά έβγαινε αρκετά προς την πλευρά του Ποντένσε. Η κατοχή της μπάλας ήταν ξεκάθαρα υπέρ των φιλοξενούμενων. Για να βρει, πάντως, και πάλι ηρεμία στο παιχνίδι της η ομάδα του Μαρτίνς χρειάστηκε να γίνει το 1-1. Ο Τσιμίκας έκανε σέντρα από τα αριστερά, ο Μασούρας σφήνωσε στην καρδιά της αντίπαλης άμυνας, κάνοντας μια κίνηση που ξέρει πολύ καλά, πρόλαβε την έξοδο του Έμαν και με κεφαλιά έφερε την κατάσταση στα ίσα.







Οι Πειραιώτες δεν επαναπαύθηκαν, δεν έπεσε το τέμπο που είχαν, ανέβασαν κι άλλο στροφές και έκαναν το 2-1 με έναν τρόπο που κάνουν ζημιά, αλλά και «πληγώνονται» τον τελευταίο καιρό. Δευτερόλεπτα μετά την είσοδο του Σουντανί αντί του Ποντένσε, έγινε εκτέλεση φάουλ του Βαλμπουενά, κεφαλιά του Ελ Αραμπί και η μπάλα στα δίχτυα. Πρόκειται για μια δύσκολη φάση, ο 31χρονος φορ, ο οποίος βρίσκει την μπάλα φαίνεται να καλύπτεται, αλλά όχι ο Γκιγέρμε και ο Παπαδόπουλος που συμμετέχουν στη φάση.





Ο Ολυμπιακός είχε πάρει φόρα, οι παίκτες του Άρη είχαν σαστίσει και οι φιλοξενούμενοι πανηγύρισαν, αλλά δεν έκαναν το 3-1. Νέα καλή σέντρα (αυτήν τη φορά με το δεξί) του Τσιμίκα, εξαιρετικό κοντρόλ και εξαιρετική κίνηση του Σουντανί, που είδε την μπάλα να καταλήγει στα δίχτυα έπειτα από κόντρες. Μόνο που η τελευταία έγινε ξεκάθαρα στο χέρι του και ορθώς δεν μέτρησε το τέρμα έπειτα από τη χρήση VAR.



Πιο αποφασισμένος, σε σχέση με το ξεκίνημά του στο πρώτο, μπήκε στο δεύτερο μέρος ο Άρης, έχοντας τρεις επιθέσεις με καλές προϋποθέσεις στο πρώτο δεκάλεπτο, αλλά ο Μαντσίνι ήταν άστοχος έπειτα από στημένη φάση, ο Κόρχουτ (με το κεφάλι) το ίδιο και ο Ντιγκινί χρεώθηκε με φάουλ. Ο Ολυμπιακός, ο οποίος έχασε και τον Τσιμίκα στο 57’ (μπήκε στη θέση του ο Τοροσίδης), δυσκολεύτηκε περισσότερο στο δεύτερο ώστε να βρει φάσεις. Το γεγονός ότι η πρώτη του τελική έγινε στο 77’ με την αντεπίθεση που ολοκληρώθηκε με το συρτό/άστοχο σουτ του Μασούρα, μαρτυράει ότι δεν λειτούργησε καλά σε αυτό το διάστημα η ομάδα του Μαρτίνς. Ενδιάμεσα, ο Ντιγκινί μπούκαρε από τα αριστερά και με δυνατό σουτ ανάγκασε τον Σα να διώξει σε κόρνερ.



Η φάση του Μασούρα ήταν ουσιαστικά η τελευταία καλή στον αγώνα, αφού και η κεφαλιά του Σεμέδο από την καρδιά της αντίπαλης περιοχής δεν ήταν γεμάτη και έστειλε την μπάλα αρκετά μακριά από την εστία του Έμαν. Ο Άρης συνολικά ήταν πιο δραστήριος επιθετικά συγκριτικά με το πρώτο μέρος, αλλά από ένα σημείο και μετά στέρεψε σε δυνάμεις και ιδέες, ενώ του έλειψε το κάτι καλό στα τελειώματα. Στην τελική ευθεία, ο ρυθμός έπεσε, ο Ολυμπιακός έπαιξε και με τον χρόνο και δίχως να πιεστεί πολύ στα τελευταία λεπτά, προστάτεψε το υπέρ του 2-1.



Οι συνθέσεις



Άρης (Απόστολος Τερζής): Έμαν, Κόρχουτ, Βέλεθ, Ροζ, Σούντγκρεν, Σάσα, Ματίγια, Φετφατζίδης (46’ Μαντσίνι), Γκάμα (75’ Μαρτίνες), Ντιγκινί (84’ Τόνσο), Ιντέγε



Στον πάγκο έμειναν: Τσιλιγγίρης, Δεληζήσης, Σόουζα, Ντουάρτε



Ολυμπιακός (Πέδρο Μαρτίνς): Σα, Τσιμίκας (57' Τοροσίδης), Αβραάμ Παπαδόπουλος, Σεμέδο, Ομάρ, Γκιγέρμε, Μπουχαλάκης, Ποντένσε (38' Σουντανί), Μασούρας, Βαλμπουενά, Ελ Αραμπί (83' Γκερέρο).



Στον πάγκο έμειναν: Αλέν, Μεριά, Λοβέρα, Μπενζιά



Γήπεδο: «Κλ. Βικελίδης»



Διαιτητής: Τζοβάρας

Βοηθοί: Κούλα Χασάν, Μεϊντάνας - 4ος Τάσης

VAR: Παπαπέτρου, Σαμοΐλης



Το live του αγώνα



